Diari Oficial de la Generalitat Valenciana


Sumari del DOGV 5345, del 13-09-2006 (2006/10351)

ORDE d'1 de setembre de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades al sector avícola a la Comunitat Valenciana per a compensar el sector productor per la influença aviària durant el període 2005-2006.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5345

Data del DOGV
:   13-09-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/10043


Data del document
:   01-09-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ocell de corral
    * ajuda a l'agricultura
    * suport econòmic
    * explotació agrària
    * ajuda pública

ORDE d'1 de setembre de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades al sector avícola a la Comunitat Valenciana per a compensar el sector productor per la influença aviària durant el període 2005-2006. [2006/10702]  
El sector avícola, en els vessants de producció de carn, tant en granges de producció de pollastre de carn com de reproductores pesades, posseïx un pes destacat, i arriba a la xifra total del 29% de la producció final ramadera, i el 5.56% de la producció final agrària de la Comunitat Valenciana.  
Durant la tardor de 2005, fins a l'abril de 2006, l'aparició de la influença aviària altament patògena (H5N1) a zones pròximes al territori de la Unió Europea va provocar un descens considerable del consum de carn d'aus de corral i, en casos més limitats, d'ous en una sèrie d'estats membres. A Espanya, a pesar de no detectar-se cap cas d'influença aviària s'hi van registrar importants descensos en el consum, i en conseqüència, en els preus en origen, la qual cosa va produir greus desequilibris que van portar a una reducció temporal de la producció o, fins i tot, al sacrifici anticipat d'una part del ramat reproductor.  
A petició dels estats membres, s'ha dictat el Reglament (CE) núm. 1010/2006, de la Comissió, de 3 de juliol, modificat per mitjà del Reglament (CE) núm. 1256/2006, de la Comissió, de 21 d'agost de 2006, sobre determinades mesures excepcionals de suport al mercat en el sector dels ous i aus de corral a determinats estats membres, segons les disposicions de l'article 14 del Reglament (CEE) núm. 2771/75 i de l'article 14 del Reglament (CEE) núm. 2777/75, pel qual es concedixen ajudes al sector avícola, que permeten compensar una part de les pèrdues econòmiques causades per la destrucció dels ous per a covar o dels pollets, el sacrifici anticipat d'una part del ramat reproductor, la reducció temporal de la producció o fins i tot el sacrifici de les polletes madures per a la posta, tenint en compte les mesures de bioseguretat imposades per alguns estats membres amb caràcter preventiu.  
L'aplicació de la normativa europea en l'àmbit nacional s'ha dut a terme per mitjà de l'Orde APA/2726/2006, amb data 24 d'agost de 2006 (BOE núm. 209, 01.09.2006), on s'establix que l'ajuda serà cofinançada al 50% per la Unió Europea, el 25% pel MAPA i l'altre 25% aportat per les comunitats autònomes. Així mateix, s'hi establix que la gestió d'estes ajudes serà realitzada per les mateixes comunitats autònomes.  
Per tot això, a proposta del director general d'Investigació, Desenrotllament i Innovació Agropecuària,   
ORDENE  
Article 1. Objecte  
La present orde té com a objecte convocar per a l'any 2006, a la Comunitat Valenciana, la concessió de les ajudes regulades per mitjà de l'Orde APA/2726/2006, del MAPA, per la qual s'establixen les bases reguladores de les ajudes excepcionals de mercat destinades al sector avícola a l'empara del que s'establix en els articles 4 i 6 del Reglament (CE) 1010/2006.  
Article 2. Línies d'ajuda, finançament i termini de realització d'activitats  
Les ajudes seran finançades a càrrec de la línia T4730 del programa 714.50.   
El finançament de les ajudes recollides en esta orde es realitzarà de la manera següent:  
Fons comunitaris FEOGA (A partir del 16 d'octubre FEAGA): 50% d'estes. Les ajudes establides en la present orde tenen el caràcter de cofinançades en virtut del que s'establix en el Reglament (CEE) núm. 2777/75. L'import puja a 166.101,90 €.  
b. Fons del Ministeri d'Agricultura, Pesca i Alimentació: 25% d'estes. La part finançada per l'Estat serà imputada a la partida pressupostària 21.21.412 B.775.05. L'import puja a 83.050,95 €.  
c. Fons autonòmics: 25% d'estes. L'import puja a 83.050,95 €.  
3. Només seran susceptibles de rebre ajudes les activitats realitzades entre l'1 d'octubre de 2005 i el 30 d'abril de 2006, ambdós inclusos.  
Article 3. Termini de convocatòria  
El termini de presentació de sol·licituds serà de 15 dies hàbils comptadors des de l'endemà de la publicació d'esta orde en el Diari Oficial de la Generalitat.  
Pel que fa a definicions, caldrà ajustar-se a les disposicions de l'Orde APA/2726/2006.  
Article 4. Beneficiaris  
Seran beneficiaris d'ajudes:  
A la reducció de la capacitat de la producció en l'explotació avícola, els titulars d'explotacions avícoles que complisquen els requisits del punt 3 de l'article 5 de l'Orde APA/2726/2006, de 24 d'agost de 2006, per la qual s'establixen les bases reguladores de determinades ajudes excepcionals de mercat destinades al sector avícola de carn.  
Al sacrifici anticipat de gallines reproductores, els propietaris dels animals que complisquen els requisits del punt 4 de l'article 6 de l'Orde APA/2726/2006, de 24 d'agost de 2006, per la qual s'establixen les bases reguladores de determinades ajudes excepcionals de mercat destinades al sector avícola de carn.  
Article 5. Presentació de sol·licituds  
Les sol·licituds, dirigides a la Direcció General d'Investigació, Desenrotllament i Innovació Agropecuària d'acord amb els models de l'annex, es presentaran preferentment a qualsevol de les oficines de la Conselleria d'Agricultura, Pesca i Alimentació, tot això sense perjuí que puguen presentar-se als llocs o pels mitjans prevists en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
La sol·licitud anirà acompanyada, a més de la documentació exigida en els articles 5 i 6 de l'orde del MAPA respectivament per a cada tipus d'ajuda, dels documents següents:  
. Documents acreditatius de la personalitat i capacitat de l'entitat sol·licitant; DNI del sol·licitant, quan este siga persona física, o de la cèdula d'identificació fiscal. L'acreditació de la capacitat d'obrar es realitzarà per mitjà d'escriptura o document de constitució, estatuts o acte fundacional, en què constaran les normes per les quals es regula la seua activitat, inscrits, si és el cas, en el registre oficial corresponent.  
. Documents acreditatius de la representació; els que compareguen o firmen les sol·licituds de subvenció en nom d'un altre presentaran l'acreditació d'esta representació.   
. Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què han d'efectuar-se els pagaments.  
. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
. Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat Valenciana) i davant la Seguretat Social.  
Article 6. Tramitació i esmena de defectes  
La primera revisió administrativa es realitzarà a les oficines comarcals, per part del personal d'administració que designe el director d'esta.  
La instrucció del procediment de concessió de subvencions correspon als servicis territorials de la Conselleria d'Agricultura, Pesca i Alimentació, que realitzaran d'ofici totes les actuacions que troben necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetran a l'òrgan col·legiat les sol·licituds avaluades.  
Article 7. Procediment de concessió  
L'òrgan col·legiat encarregat de realitzar un informe de concessió de les ajudes a la vista de les sol·licituds avaluades estarà integrat per 3 membres: el cap del Servici de Tecnologia Ramadera, el cap de la Secció de Foment Ramader i un veterinari de l'Àrea de Ramaderia.  
L'òrgan instructor, a la vista de l'expedient i de l'informe de l'òrgan col·legiat, elevarà la proposta de concessió corresponent al conseller d'Agricultura, Pesca i Alimentació.   
El termini màxim per a dictar i notificar la resolució de les sol·licituds d'ajudes finalitzarà el 15 de novembre de 2006. Transcorregut el dit termini sense que s'haja dictat resolució expressa, els interessats podran entendre desestimades les seues sol·licituds.  
La resolució es notificarà als interessats d'acord amb el que es preveu en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La pràctica de la notificació o publicació s'ajustarà a les disposicions que conté l'article 59 de la llei esmentada.  
En tot el procediment de tramitació, resolució i pagament caldrà ajustar-se a les disposicions del que s'establix en l'article 7 de l'Orde APA/2726/2006, de 24 d'agost de 2006, per la qual s'establixen les bases reguladores de determinades ajudes excepcionals de mercat destinades al sector avícola de carn, BOE 209 d'1 de setembre de 2006, del MAPA.  
Article 8. Inspecció i control  
Els servicis territorials de la Conselleria d'Agricultura, Pesca i Alimentació podran realitzar tots els controls administratius i inspeccions sobre el terreny que consideren oportuns, a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i les condicions prevists en la present orde. No obstant això, estos afectaran com a mínim al 5% de les explotacions avícoles de què es tracte.  
L'acceptació d'estes ajudes implica que els beneficiaris queden compromesos a col·laborar en els dits controls i inspeccions i proporcionar qualsevol documentació que es considere necessària per a la comprovació del compliment dels requisits i li siga requerida per l'autoritat competent.  
Article 9. Pagament de les subvencions concedides  
Una vegada efectuades les comprovacions oportunes, amb informe previ del Servici de Tecnologia Ramadera de la Conselleria d'Agricultura, Pesca i Alimentació, l'organisme pagador del FEOGA Garantia a la Comunitat Valenciana procedirà a efectuar el pagament de les ajudes que hagen sigut correctament justificades pel sol·licitant.  
Es produirà la pèrdua del dret al cobrament total o parcial de la subvenció en el supòsit de falta de justificació o en el cas de concurrència d'alguna de les causes previstes en l'article 37 de la Llei General de Subvencions.  
Article 10. Incompatibilitat de les ajudes  
La percepció de les ajudes previstes en estes bases reguladores és incompatible amb altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.  
Article 11. Reintegrament de subvencions  
Els beneficiaris de les ajudes estaran obligats al reintegrament total o parcial de les quantitats percebudes en els casos prevists en els articles 36 i 37 de la Llei 38/2003, General de Subvencions, i els serà exigit l'interés de demora.  
Quan la falta de justificació del gasto subvencionable siga parcial, el reintegrament de la subvenció serà el que corresponga als dits gastos no justificats. Els incompliments a què es referixen els apartats b), c) i d) de l'article 37 donaran lloc al reintegrament total de la subvenció percebuda.  
La resolució per la qual s'acorde el reintegrament de la subvenció serà presa per l'òrgan concedent d'aquella, amb instrucció prèvia de l'expedient en què, juntament amb la proposta raonada del Servici de Producció i Sanitat Animal, s'adjuntaran els informes pertinents i les al·legacions del beneficiari.  
Les quantitats a reintegrar tindran la consideració d'ingressos de dret públic, i resultarà d'aplicació per a la seua cobrança allò que s'ha establit, per a esta classe d'ingressos, en la normativa vigent del règim econòmic i pressupostari de la Generalitat Valenciana.  
Article 12. Revisió  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes, a què es referix l'apartat desé, podran donar lloc a la modificació de la resolució de concessió.  
Article 13. Acceptació  
La participació en esta convocatòria de concessió de subvenció suposa l'acceptació del seu contingut.  
En tot allò no especificat en esta orde caldrà ajustar-se a les disposicions de la Llei 38/2003, General de Subvencions, de 17 de novembre.  
Article 14  
Es delega el director general d'Investigació, Desenrotllament i Innovació Agropecuària per a la concessió i denegació de les ajudes previstes en esta orde.  
Article 15  
Contra este acte administratiu podrà interposar-se potestativament, en el termini d'un mes des de la seua publicació, un recurs de reposició davant del conseller d'Agricultura, Pesca i Alimentació, o bé directament, en el termini de dos mesos, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana.  
València, 1 de setembre de 2006  
El conseller d'Agricultura, Pesca i Alimentació,  
JUAN GABRIEL COTINO FERRER